ເຊື້ອ​ໄວ​ຣັ​ສ ໂຄ​ໂຣ​ນາ ຈາກ​ຈີນ ພວມ​ລະ​ບາດ ໄປ​ທົ່ວ​ໂລກ
ມີ​ການ​ສົ່ງ​ເຈົ້າ​ໜ້າ​ທີ່​ການ​ແພດ​ຫຼາຍ​ຮ້ອຍ​ຄົນ​ໄປ​ຍັງ​ເມືອງວູ​ຮານ ຊຶ່ງ​ເປັນ​ຈຸດ​ສູນ​ກາງ​ຂອງ​ການ​ແຜ່​ລະ​ບາດ ບ່ອນ​ທີ່​ເຊື້ອ​ໄວ​ຣັ​ສ​ໄດ້​ປາ​ກົດ​ໂຕ​ໃນ​ທ້າຍ​ປີ​ກາຍນີ້.
ເຊື້ອໄວຣັສໂຄໂຣນາ ເຮັດໃຫ້ການສະຫຼອງວັນຂຶ້ນປີໃໝ່ຫຼືກຸດຈີນ ຢຸດຊະງັກລົງສຳລັບຊາວຈີນຫຼາຍສິບລ້ານຄົນ ອົງການອະນາໄມແຫ່ງຊາດຂອງຈີນກ່າວວ່າ ຈຳນວນຜູ້ເສຍຊີວິດຍ້ອນເຊື້ອໄວຣັສຊະນະໃໝ່ ໄດ້ເພີ້ມຂຶ້ນເປັນ 41 ຄົນ ແລະມີຜູ້ຕິດເຊື້ອດັ່ງກ່າວອີກ 1,200 ຄົນ ຢູ່ໃນ 28 ແຂວງທົ່ວປະເທດ ພະນັກງານການແພດ 15 ຄົນ ແມ່ນຮວມຢູ່ໃນພວກທີ່ຕິດເຊື້ອ ມີທ່ານໝໍຜູ້ນຶ່ງເສຍຊີວິດໄປແລ້ວ ມີການສົ່ງເຈົ້າໜ້າທີ່ການແພດຫຼາຍຮ້ອຍຄົນໄປຍັງເມືອງວູຮານ ຊຶ່ງເປັນຈຸດສູນກາງຂອງການແຜ່ລະບາດ ບ່ອນທີ່ເຊື້ອໄວຣັສໄດ້ປາກົດໂຕໃນທ້າຍປີກາຍນີ້ ເມືອງວູຮານ ກໍຄືກັນກັບເມືອງອື່ນໆອີກ 16 ແຫ່ງ ໄດ້ຖືກປິດ ໃນຄວາມພະຍາຍາມເພື່ອຄວບຄຸມເຊື້ອໄວຣັສໂຄໂຣນາ ລັດຖະບານທ້ອງຖິ່ນ ໃນເມືອງວູຮານທີ່ຖືກປະກາດໃຫ້ປິດຍ້ອນເຊື້ອໄວຣັສ ກ່າວໃນວັນເສົາມື້ນີ້ວ່າ “ລົດໃຫຍ່ຈະຖືກຫ້າມບໍ່ໃຫ້ຂັບເຂົ້າໄປໃນເຂດໃຈກາງເທດສະບານ ” ເມືອງທີ່ຕ້ອງຫ້າມໃນນະຄອນຫຼວງປກິ່ງກິ່ງ ແລະສວນດິສນີແລນໃນນະຄອນຊຽງໄຮ້ ໄດ້ຖືກປິດຢ່າງບໍ່ມີກຳນົດ ເມືອງຊັນຢາຊຶ່ງເປັນບ່ອນທີ່ພວກນັກທ່ອງທ່ຽວມັກໄປຫຼິ້ນໃນແຂວງຮາຍນານ ກໍໄດ້ປິດສະຖານທີ່ທ່ອງທ່ຽວຂອງຕົນ ເພື່ອປ້ອງກັນການແຜ່ລະບາດຂອງເຊື້ອໄວຣັສ ຮົງກົງໄດ້ປະກາດພາວະສຸກເສີນ ໂດຍຍົກເລີກການສະເຫຼີມສະຫຼອງວັນຂຶ້ນປີໃໝ່ກຸດຈີນຢ່າງເປັນທາງການ ແລະອັດໂຮງຮຽນຕ່າງໆ ເວລານີ້ ເຊື້ອໄວຣັສໂຄໂຣນາ ພວມແຜ່ລະບາດຢ່າງຊ້າໆ ໄປທົ່ວໂລກ ມີລາຍງານແລ້ວ ກ່ຽວກັບການແຜ່ລະບາດ 5 ກໍລະນີຢູ່ໄທ ອອສເຕຣເລຍກໍມີລາຍງານໃນການລະບາດ 4 ກໍລະນີ ສ່ວນຝຣັ່ງ ຍີ່ປຸ່ນ ມາເລເຊຍ ແລະໄຕ້ຫວັນ ຕ່າງກໍມີລາຍງານວ່າ ມີການລະບາດ 3 ກໍລະນີ ສະຫະລັດ ແລະຫວຽດນາມ ຕ່າງກໍລາຍງານວ່າ ມີການຢືນຢັນແລ້ວ 2 ກໍລະນີ ແລະປະເທດເນປາລ ມີນຶ່ງກໍລະນີ